Gardee-familie sleep polisie hof toeHillary Gardee se liggaam is vroeër vanjaar buite Nelspruit aangetref. (Foto: Facebook) Die familie van die vermoorde Hillary Gardee het ŉ hofaansoek gebring om die polisie te “dwing om sy werk te doen om diegene wat verantwoordelik is vir die ontvoering, roof en moord op Gardee, tot verantwoording te roep”. Gardee se familie wil boonop hê dat die polisie deur die hof gedwing word om die dossier aan die Valke te oorhandig sodat dié eenheid met die ondersoek kan voortgaan. “Nou dat die staatsaanklaer aangekondig het dat daar ŉ bykomende aanklag van sameswering tot moord [by die beskuldigdes se klagstaat gevoeg word] dra die saak al die kenmerke van ŉ georganiseerde misdaad waarvoor die ondersoeke by die bevoegdheid van die Valke lê,” lui die familie se verklaring. Die familie het Dinsdag die hofdokumente op ŉ dringende basis by die Pretoriase hooggeregshof ingedien. Sipho Mkhatshwa, Philemon Lukhele en Mduduzi Nkala is kort ná Gardee se dood in hegtenis geneem en staan nou tereg op aanklagte van moord, sameswering tot moord, ontvoering, verkragting, die onwettige besit van ŉ vuurwapen en dwarsboming van die gereg. Hulle het reeds aansoek om borgtog laat vaar. Lukhele ken glo die Gardee-familie persoonlik en was na bewering ŉ amptenaar in Fidel Mlombo, die ANC se hoofsweep in Mpumalanga, se kantoor. Die 28-jarige Gardee se liggaam is op 3 Mei buite Nelspruit aangetref. Sy is die dogter van Godrich Gardee, prokureur en voormalige sekretaris-generaal van die EFF. Volgens Gardee se familie kom die hofaansoek nadat hulle glo by verskeie geleenthede probeer het om die polisie in sy ondersoek by te staan, maar weggewys is. Die familie, wat deur adv. Gillian Benson van MM Mashele Attorneys verteenwoordig word, voer aan dat die polisie hulle “in die donker hou” oor die verloop van die ondersoek. “Die rekord van vertragings en onbevoegdheid wat deur die speurders aan die dag gelê is, ook die feit dat die misdaadintelligensie-eenheid uit die ondersoek geboender is en die familie in die donker gehou word, is verraad om die minste te sê. “Enige verdere vertragings in die ondersoek loop die risiko dat bewyse vernietig kan word en kom op regsverydeling neer.” Die familie se regspan beplan om aansoek te doen dat die verhoor in camera plaasvind as gevolg van die sensitiewe bewyse wat glo reeds in die media na verwys is. Die media sal dus nie by dié verhoor toegelaat word nie.